Document ID: 32010L0047

SMERNICA KOMISIE 2010/47/EÚ
z 5. júla 2010,
ktorou sa prispôsobuje technickému pokroku smernica Európskeho parlamentu a Rady 2000/30/ES o cestnej technickej kontrole spôsobilosti úžitkových automobilov prevádzkovaných v Spoločenstve
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na smernicu Európskeho parlamentu a Rady 2000/30/ES zo 6. júna 2000 o cestnej technickej kontrole spôsobilosti úžitkových automobilov prevádzkovaných v Spoločenstve (1), a najmä na jej článok 8 prvý odsek,
keďže:
(1)
V záujme bezpečnosti na cestách, ochrany životného prostredia a spravodlivej hospodárskej súťaže je dôležité zabezpečiť, aby prevádzkované úžitkové automobily boli riadne udržiavané a kontrolované s cieľom zachovať ich bezpečné dopravné charakteristiky pri prevádzke v Európskej únii.
(2)
Normy a metódy ustanovené v smernici 2000/30/ES by sa mali upraviť v súlade s technickým pokrokom, čím by sa dosiahli lepšie cestné technické kontroly v Európskej únii.
(3)
Kontroly by nemali trvať neprimerane dlho s cieľom minimalizovať náklady a oneskorenia vodičov i dopravcov.
(4)
Na zabezpečenie korelácie medzi výsledkami skúšok, poruchami a špecifickými charakteristikami každého kontrolovaného vozidla by sa mala vydávať podrobnejšia štandardizovaná správa z kontroly podľa článku 5 ods. 1.
(5)
Technické požiadavky na jednotlivé kategórie vozidiel sú rozdielne v zmysle právnych predpisov o typovom schvaľovaní (2). Správa z kontroly by sa preto mala zodpovedajúcim spôsobom zmeniť a doplniť, aby zohľadňovala tieto kategórie vozidiel.
(6)
V snahe zabezpečiť vyššiu spoľahlivosť identifikácie vozidiel by správa z kontroly mala obsahovať okrem evidenčného čísla vozidla aj identifikačné číslo vozidla (ďalej len „VIN“).
(7)
S cieľom uľahčiť inšpektorom zaznamenávanie zistených nedostatkov by správa z kontroly mala na zadnej strane obsahovať úplný zoznam položiek.
(8)
V záujme ďalšieho zlepšenia cestných technických kontrol z hľadiska technického pokroku by sa mali zaviesť metódy kontroly vo vzťahu ku každej z položiek uvedených v prílohe II.
(9)
Kontrola má okrem položiek týkajúcich sa ochrany, bezpečnosti a ochrany životného prostredia zahŕňať aj identifikáciu vozidla s cieľom zabezpečiť uplatňovanie správnych kontrol a noriem, aby sa výsledky kontroly mohli zaznamenať a aby sa mohli presadzovať ostatné právne požiadavky.
(10)
Opatrenia ustanovené v tejto smernici sú v súlade so stanoviskom výboru pre prispôsobenie smernice o kontrole technického stavu motorových vozidiel a ich prípojných vozidiel technickému pokroku, zriadeného článkom 7 smernice 2009/40/ES,
PRIJALA TÚTO SMERNICU:
Článok 1
Príloha I a príloha II k smernici 2000/30/ES sa menia a dopĺňajú v súlade s prílohou k tejto smernici.
Článok 2
1. Členské štáty najneskôr do 1. januára 2012 uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou. Bezodkladne o tom informujú Komisiu.
Členské štáty uvedú priamo v prijatých opatreniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
2. Členské štáty oznámia Komisii znenie ustanovení vnútroštátnych právnych predpisov, ktoré prijmú v oblasti pôsobnosti tejto smernice.
Článok 3
Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.
Článok 4
Táto smernica je určená členským štátom.
V Bruseli 5. júla 2010

Labels: 8